DECIZIA COMISIEI
din 26 aprilie 2007
de modificare a anexei E la Directiva 92/65/CEE a Consiliului de includere a unor măsuri sanitare suplimentare privind comerțul cu albine vii și de actualizare a modelelor pentru certificatele de sănătate
[notificată cu numărul C(2007) 1811]
(Text cu relevanță pentru SEE)
(2007/265/CE)
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Directiva 92/65/CEE (1) a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul 1 la Directiva 90/425/CEE, în special articolul 22,
întrucât:
(1)
Modelul de certificat pentru schimburile intracomunitare de albine vii (Apis mellifera) este prevăzut în partea a doua din anexa E la Directiva 92/65/CEE. În acest certificat de sănătate, nu există cerințe de sănătate animală referitoare la gândacul mic de stup (Aethina tumida) sau la acarianul Tropilaelaps (Tropilaelaps spp.), deoarece asemenea infestări nu au fost semnalate până în prezent în Comunitate.
(2)
În schimb, pentru a reflecta o potențială amenințare din partea acestor dăunători, prezența acestora este în prezent supusă unei notificări obligatorii OIE (Oficiul Internațional pentru Epizootii), în timp ce măsuri de protecție privind importul de albine vii provenind din țări terțe au fost prevăzute în Decizia 2003/881/CE a Comisiei (2).
(3)
În pofida acestor măsuri și în eventualitatea introducerii acestor dăunători în Comunitate, este necesar ca măsuri de prevenire suplimentare să fie puse în aplicare pentru a preveni răspândirea bolii în spațiul comunitar. Prin urmare, este oportun să se revizuiască certificatul pentru schimburile intracomunitare de albine vii și bondari în vederea introducerii cerințelor de sănătate animală referitoare la infestările provocate de gândacul mic de stup sau de acarianul Tropilaelaps.
(4)
Aceste cerințe ar trebui să aibă ca scop prevenirea circulației albinelor vii (Apis mellifera) și a bondarilor (Bombus spp.) în afara zonelor infestate. Luând în considerare capacitatea gândacului mic de stup și a acarianului Tropilaelaps de a se răspândi rapid, zona care trebuie luată în considerare în cazul apariției unui focar al acestei boli trebuie să fie de cel puțin 100 kilometri distanță în jurul zonelor infectate.
(5)
De asemenea, Sistemul de control al comerțului și de expertiză (Traces), un sistem veterinar computerizat integrat, a fost stabilit în confomitate cu Decizia 2003/623/CE a Comisiei (3). Pentru ca Traces să funcționeze în modul cel mai eficient posibil, modelele de certificate pentru schimburile intracomunitare ar trebui să fie compatibile cu acest sistem electronic.
(6)
Prin urmare, certificatele de sănătate din anexa E la Directiva 92/65/CEE ar trebui să fie modificate pentru a facilita operarea sistemului Traces, iar certificatul de sănătate din partea a doua a anexei E ar trebui să fie, de asemenea, modificat pentru a include măsurile sanitare suplimentare privind comerțul cu albinele vii și bondari.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa E la Directiva 92/65/CEE se înlocuiește cu anexa la prezenta decizie.
Articolul 2
Prezenta decizie se aplică de la 1 mai 2007.
Articolul 3
Prezenta decizie se adresează statelor membre.
Adoptată la Bruxelles, 26 aprilie 2007.